als_Latn dik_Latn sag_Latn
Kukësi humbet fronin e kampionatit pas një shuplake të marrë nga Tirana në ndeshjen e luajtur në Durrës ku bardheblutë bindën me lojë dhe rezultat duke dominuar ekipin verior gjatë gjithë 90 minutave. Tomislav Bushiç ndriçoi bardheblutë me një gol dhe një asist për të dytin, duke marrë për dore skuadrën e Maganit që pas këtij suksesi ngjitet në kuotën e 50 pikëve, 1 më pak se Kukësi por me derbin ende të pakonsumuar. Tirana mori kontrollin e lojës që në momentet e para duke diktuar ritmin. Në minutën e 9 Kahata pretendoi për një 11-metërsh por Lorenc Jemini nuk ishte i të njëjtit mendim me sulmuesin afrikan. Ishte sërish Kahata që në të 13-n goditi nga jashtë zonës por topi përfundoi pak mbi traun e Halilit, ndërsa 7 minuta më pas Lushtaku replikoi me një goditje të gabuar pas krosimit të Smajlit. Pjesa e mbetur deri në fundin e takimit e bëri Tiranën edhe më shumë protagoniste. Bardheblutë zotëruan topin në pjesën më të madhe duke regjistruar edhe dy rastet më të pastra në minutat 23 dhe 36. Ishte Mario Morina ai që u ndal nga Halilaj, ndërsa krosimi i Bulkut nga këndi u shndërrua në një asist për Currin, goditja e të cilit u largua nga Smajli pothuajse në vijën fatale. Një minutë nga fundi i kësaj pjese, Halilaj bëri mrekullinë me protagonist sërish Derbatik Currin, të cilit portieri vlonjat i mohoi kënaqësinë e golit të parë. Me nisjen e pjesës së dytë, Magani ndërhyri menjëherë në formacion duke futur në lojë Malajn në vend të Hyshmerit. Kukësi ndryshoi fytyrë me rikthimin në fushë pasi fillimisht Xheferson në të 51-tën dhe 2 minuta më pas Pit drithëruan portën bardheblu me Frashërin që bllokoi saktësisht topin në rastin e dytë. Tirana reagoi menjëherë me Bulkun që goditi fuqishëm në të 56-n, ndërsa 8 minuta më pas Muzaka nuk e arriti topin e pasuar nga e majta. Morina pati një tjetër mundësi pak minuta më vonë pasi kërceu fuqishëm në zonë por goditja e tij ishte qëndrore. Ndeshja u bë më e hapur pasi Kukësi pati një tjetër rast të artë me Dushkun në të 70-n por goditja e tij u prit fillimisht nga Frashëri dhe më pas u përplas në shtyllën e djathtë të gardianit bardheblu. 1 minutë më pas, Bushiç ngriti në qiell tifozët e Tiranës me një të majtë nga kufiri i zonës së rreptësisë që e detyroi Halilajn të zgjatej në limite por topi ledhatoi rrjetën. Një gol që largon kritikat nga sulmuesi kroat i cili regjistron realizimin e dytë personal në këtë kampionat. Kukësi e humbi përqëndrimin në fushën e lojës dhe tregues i qartë për këtë është gabimi i Zeqirit dhe Pit nga ku nisi edhe kundërsulmi i Tiranës që u finalizua nga Gjergji Muzaka pas asistit të Bushiç.
Minutat në vijim, Tirana kontrolloi ndeshjen duke menaxhuar këtë fitore që vjen pas dy disfatave rresht, ndërsa Kukësi konfirmon momentin jo të mirë që po kalon, duke humbur vendin e parë pas shumë muajsh kryesim.
als_Latn als_Latn